
Az autópályák hatása a területi fejlődésre



A dolgozatom célja az, hogy bemutassam az autópályák hatásait a területi fejlődésre. Ismertetem az infrastruktúra, valamint azon belül a közlekedési infrastruktúra fogalmait. Betekintést nyújtok a közlekedés technikai fejlődésébe, ágazataiba, valamint a közlekedési hálózatba, illetve annak hatásaiba.
Bemutatom Magyarország és az Európai Unió közlekedéspolitikáját és ismertetem a Közlekedés Operatív Programot, majd ábrázolom az ország gyorsforgalmi úthálózatát.
Kutatómunkám során célom annak bebizonyítása volt, hogy az autópályák jótékony hatással vannak a területfejlődésre. Vizsgálatomban az M5-ös autópálya hatásait elemeztem 40 településre nézve. Kiválasztottam a dél-alföldi régió 20 azon települését, melyek közvetlenül az autópálya mellett fekszenek, és 20 olyan települést, melyek a régión belül távolabb helyezkednek el az autópályától. Az így kapott két fő csoportot még tovább bontottam még 4-4 kisebb csoportra, melyeket a népsűrűség szerint kategorizáltam, azért, hogy a sztráda melletti települések, és a kontrollcsoportba tartozó települések hasonlóak legyenek.
Elemzésemben kitértem az autópályák társadalmi, gazdasági és környezeti hatására. Mindhárom szemszögből egy 10 éves időszakra vizsgáltam mutatókat, melyek esetenként igazolták, olykor pedig cáfolták feltételezéseimet. Összességében azt a megállapítást tettem, hogy előzetes feltevésem, miszerint az autópálya jótékony hatással van a területfejlődésre, helytállónak bizonyult.



